Predlog SKLEP SVETA o določitvi stališča glede predlogov za spremembe dodatkov h Konvenciji o varstvu selitvenih vrst prosto živečih živali, ki bo v imenu Evropske unije zastopano na enajstem zasedanju Konference pogodbenic /* COM/2014/0267 final - 2014/0139 (NLE) */





OBRAZLOŽITVENI MEMORANDUM 1. Cilj Konvencije o varstvu selitvenih vrst prosto živečih živali (znana tudi kot Konvencija CMS ali Bonska konvencija) je zaščititi kopenske, morske in ptičje selitvene vrste po njihovem celotnem območju razširjenosti. Konvencija je medvladna pogodba, sklenjena pod pokroviteljstvom Programa Združenih narodov za okolje, ki je namenjen varstvu prostoživečih živali in habitatov na globalni ravni. Evropska unija je pogodbenica Konvencije CMS od 1. novembra 1983[1]. 2. Selitvene vrste, ki jih je treba ohraniti, so navedene v dodatkih I (prizadete vrste) in II (vrste, ki jih bodo obravnavali sporazumi) h Konvenciji. 3. Konferenca pogodbenic je organ odločanja Konvencije, ki je pristojen za oceno ohranitvenega stanja selitvenih vrst in s tem za spremembo dodatkov I in II h Konvenciji. 4. V skladu s členom XI Konvencije lahko vsaka pogodbenica da predloge za spremembo. Sprememba dodatkov začne veljati za vse pogodbenice devetdeset dni po sprejetju na zasedanju Konference pogodbenic, razen za tiste pogodbenice, ki izrazijo pridržke. 5. Enajsto zasedanje Konference pogodbenic Konvencije bo potekalo v Quitu (Ekvador) od 4. do 9. novembra 2014. Predlaga se, da na tem zasedanju Unija da predlog za spremembo Dodatka I h Konvenciji za izboljšanje varstva vrste kitov, in sicer sredozemske podpopulacije vrste Ziphius cavirostris, ter vrste ptic Coracias garrulus, po njunem celotnem območju razširjenosti, vključno s tistim izven Unije, iz naslednjih razlogov: (1) vključitev teh vrst je znanstveno utemeljena; (2) taka vključitev je skladna z zakonodajo EU; in (3) Unija je zavezana k mednarodnemu sodelovanju za zaščito biotske raznovrstnosti. Ta predlog ne bi zahteval nikakršnih sprememb zakonodaje Unije, saj zadeva vrsto, ki že uživa prednosti ustrezne zaščite v okviru zakonodaje Unije, zlasti z direktivama o pticah[2] in habitatih. [3] 6. Nadalje se predlaga, da na tem zasedanju Unija da predlog za spremembo Dodatka II h Konvenciji za izboljšanje varstva treh vrst morskih lisic, in sicer Alopias superciliosus, Alopias vulpinus in Alopias pelagicus, po njihovem celotnem območju razširjenosti, vključno s tistim izven Unije, iz naslednjih razlogov: (1) vključitev teh vrst je znanstveno utemeljena; (2) taka vključitev je skladna z zakonodajo EU; in (3) Unija je zavezana k mednarodnemu sodelovanju za zaščito biotske raznovrstnosti. Ne da bi zahteval kakršno koli spremembo zakonodaje Unije, bi predlog zagotovil dodatno podporo za uvedbo skupnega upravljanja teh vrst prek CMS samega in prek možne vključitve vrst v CMS svetovni memorandum o soglasju o ohranitvi selitvenih vrst morskih psov, katerega pogodbenica je Unija. Prav tako bi dopolnil in spodbudil izboljšana prizadevanja za upravljanje ribištva v okviru regionalnih organizacij za upravljanje ribištva. 7. Zato je potrebno, da Svet sprejme sklep o določitvi stališča, ki bo v imenu Unije zastopano na enajstem zasedanju Konference pogodbenic glede predlogov za spremembe. 8. V skladu s členom XI (3) je sekretariat Konvencije določil rok za predložitev predlogov za spremembe na 6. junij 2014. 9. Pred enajstim zasedanjem Konference pogodbenic lahko sekretariat Konvencije sporoči predloge drugih pogodbenic za spremembe dodatkov I in II h Konvenciji, zaradi katerih bo morda prav tako treba sprejeti sklep o določitvi stališča, ki bo sprejeto v imenu Unije glede teh predlogov. 2014/0139 (NLE) Predlog SKLEP SVETA o določitvi stališča glede predlogov za spremembe dodatkov h Konvenciji o varstvu selitvenih vrst prosto živečih živali, ki bo v imenu Evropske unije zastopano na enajstem zasedanju Konference pogodbenic SVET EVROPSKE UNIJE JE - ob upoštevanju Pogodbe o delovanju Evropske unije, zlasti člena 192(1) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Kot je bilo odobreno s Sklepom Sveta 82/461/EGS[4], lahko Evropska unija kot pogodbenica Konvencije o varstvu selitvenih vrst prosto živečih živali (v nadaljnjem besedilu: Konvencija) daje predloge za spremembo dodatkov h Konvenciji, ki navajajo vrste, ki jih je treba ohraniti. (2) Konferenca pogodbenic je organ odločanja Konvencije, ki je med drugim pristojen za oceno ohranitvenega stanja selitvenih vrst in s tem spremembe dodatkov I in II h Konvenciji. (3) Zdi se, da bi bila vključitev vrst Coracias garrulus in sredozemske podpopulacije vrste Ziphius cavirostris v Dodatek I znanstveno utemeljena ter skladna z zakonodajo Unije in z zavezo Unije k mednarodnemu sodelovanju za zaščito biotske raznovrstnosti. (4) Zdi se, da bi bila vključitev vrst Alopias superciliosus, Alopias vulpinus in Alopias pelagicus v Dodatek II znanstveno utemeljena ter skladna z zakonodajo Unije in z zavezo Unije k mednarodnemu sodelovanju za zaščito biotske raznovrstnosti; (5) Unija bi morala v zvezi z enajstim zasedanjem Konference pogodbenic, ki bo potekalo v Quitu (Ekvador) od 4. do 9. novembra 2014, predlagati spremembo Dodatka I, tako da bosta vanj vključeni vrsta Coracias garrulus in sredozemska podpopulacija vrste Ziphius cavirostris, ter spremembo Dodatka II, tako da bodo vanj vključene vrste Alopias superciliosus, Alopias vulpinus in Alopias pelagicus. (6) O teh predlogih je treba obvestiti sekretariat Konvencije – SPREJEL NASLEDNJI SKLEP: Edini člen V zvezi z enajstim zasedanjem Konference pogodbenic Konvencije o varstvu selitvenih vrst prosto živečih živali je Komisija pooblaščena, da v imenu Unije predlaga spremembo Dodatka I h Konvenciji o varstvu selitvenih vrst prosto živečih živali, tako da se vključijo vrste Coracias garrulus in sredozemska podpopulacija vrste Ziphius cavirostris, ter spremembo Dodatka II h Konvenciji, tako da se vključijo vrste Alopias superciliosus, Alopias vulpinus in Alopias pelagicus. Komisija o teh predlogih obvesti sekretariat Konvencije. V Bruslju, Za Svet Predsednik [1] Sklep Sveta 82/461/EGS z dne 24. junija 1982 o sklenitvi Konvencije o varstvu selitvenih vrst prosto živečih živali, UL L 210, 24.6.1982, str. 10. [2] Direktiva Sveta 79/409/EGS z dne 2. aprila 1979 o ohranjanju prosto živečih ptic, UL L 103, 25.4.1979, str. 1. [3] Direktiva Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst, UL L 206, 22.7.1992, str. 7. [4] Sklep Sveta 82/461/EGS z dne 24. junija 1982 o sklenitvi Konvencije o varstvu selitvenih vrst prosto živečih živali, (UL L 210, 24.6.1982, str. 10).